- સમગ્ર ગુજરાતમાં ફરી રહેલ સરદાર સાહેબની એકતા રથયાત્રા નડિયાદ તાલુકાના પીપલગ ગામે આવી પહોંચી હતી, ત્યારે આ રથયાત્રાનું પીપલગના ગ્રામજનો દ્વારા સ્વાગત કરાયું હતું. આ પ્રસંગે વિધાનસભાના મુખ્ય દંડક પંકજભાઈ દેસાઈએ જણાવ્યું હતું કે, આ ગામે ગ્રામજનો દ્વારા જે ભવ્ય રીતે રથયાત્રાનું સ્વાગત કર્યું છે તે જ બતાવે છે કે, હજુ પણ સરદાર સાહેબ પ્રત્યે ગ્રામજનોને કેટલો આદર અને સન્માન છે. સરદાર સાહેબ લોખંડી મનોબળ ધરાવતા હતા. તેની સાથે સાથે કુશળ વહીવટકર્તા, દુરંદેશી અને વિચક્ષણ બુદ્ધિ ધરાવતા મહામાનવ હતા. નાયબ વડાપ્રધાન પદ પર રહી ૫૬૨ દેશી રજવાડાઓને શામ, દામ, દંડ અને ભેદ તથા ભારત-પાકિસ્તાનના ભાગલા જેવી વિકટ પરિસ્થિતિમાં પણ દેશની અખંડિતતા અને દેશજનોનું રક્ષણ કરી ભારતનું નવસર્જન કરવામાં સિંહફાળો આપ્યો છે. જ્યારે સાંસદ દેવુસિંહ ચૌહાણે જણાવ્યું હતું કે, સરદાર સાહેબના દુરંદેશી પણાના કારણે જ સરદાર સરોવરની રચના થઈ છે અને તેના મીઠા ફળ આજે ગુજરાતની સાથે સાથે મહારાષ્ટ્ર, મધ્યપ્રદેશ અને રાજસ્થાન પણ મેળવી રહ્યું છે. યાત્રાની રથની પાછળ દંડક પંકજભાઈ દેસાઈ અને સાંસદ દેવુસિંહ ચૌહાણે પણ જાતે વાહન ચલાવી યાત્રામાં જોડાયેલા યાત્રાળુઓની આગેવાની લીધી હતી. યાત્રામાં જિલ્લા કલેકટર આઈ.કે.પટેલ અને નિવાસી અધિક કલેક્ટર રમેશ મેરજા પણ જોડાયા હતા. પીપલગ ગામની દરેક પોળમાં યાત્રાનું ભવ્ય સ્વાગત કરાયુ હતું. ગ્રામજનોએ સરદાર સાહેબની ફિલ્મ નિહાળી હતી તેમજ સરદાર સાહેબની પ્રતિમાને પુષ્પાંજલિ આપી આરતી ઉતારી હતી. આ પ્રસંગે પ્રાંત અધિકારી લલિત પટેલ, સરપંચ, જિલ્લા અને તાલુકાના પંચાયતના સદસ્યો અને અગ્રણીઓ, તાલુકાકક્ષાના અધિકારીઓ અને ગ્રામજનો મોટીસંખ્યામાં ઉપસ્થિત રહ્યા હતા.